ועדת העבודה, הרווחה והבריאות, כנסת 16, פרוטוקול מספר 152, 2004-03-16 11:10

שאול יהלום: בוקר טוב, אני מתכבד לפתוח את הישיבה.

שאול יהלום: הנושא הוא תקנות הבטחת הכנסה (תיקון מס' 17), והסכם בדבר סיוע חד פעמי להסתגלות להפחתה בגמלאות לפי חוק הבטחת הכנסה, חוק מזונות וקצבאות ילדים - הסכם לפי הוראות סעיף 9 לחוק הביטוח הלאומי.

שאול יהלום: כאשר נגזרו הגזרות הקשות על עם ישראל, וכל הנושאים שהזכרתי כאן, מבחינת קצבאות ומענקים, משרד האוצר אמר שהוא רוצה לפצות את הנפגעים העיקריים.

שאול יהלום: הוא קבע ועדה בראשות כבוד השופט קמא, והוועדה הזאת מביאה לפנינו היום את מסקנותיה ועקרונותיה.

שאול יהלום: אני מבקש מכבוד השופט קמא לומר את דברו.

עזרא קמא: אני מודה לך אדוני.

עזרא קמא: בעיצומה של אווירה חמה - ולא אוסיף יותר מכך, לא אומר מה היה ומה הניע - שר האוצר מינה ביום 24 ביולי 2003 ועדה של מומחים, לא אנשי משרד האוצר.

עזרא קמא: אנשי משרד האוצר רק סייעו כדי לקבוע קריטריונים לפצות - נקרא לזה פיצוי - את אלה שנפגעו פגיעה מצרפית, דהיינו בהבטחת הכנסה, כתוצאה מכך תשלום מזונות על ידי המוסד לביטוח לאומי, קצבת ילדים, וסיוע ממשלתי שניתן לעולים חדשים בעיקר - סיוע בדמי שכירות.

עזרא קמא: עניין דמי השכירות, מצאנו מלכתחילה שאיננו כל כך שייך לעניין, אבל הפגיעה המצרפית הייתה גדולה מאוד, למספר גדול של משפחות.

עזרא קמא: לאחר שקיבלנו את הנתונים, מצאנו שיש בין 13,000 עד 15,000 משפחות, שנפגעו פגיעה קשה מאוד, בין 1,000 שקלים ל-2,500 שקלים בחודש, פגיעה כוללת.

עזרא קמא: אלה התבחינים שנקבעו לאותה ועדה, לקבוע אמות מידה, לא כוועדת חריגים.

עזרא קמא: לו דנו בכל מקרה ומקרה בנפרד, זה היה יכול להימשך שנים רבות.

עזרא קמא: נתבקשנו לקבוע קריטריונים ברורים להקצאת סכום סיוע חד פעמי של 20 מיליון שקלים לשנת 2003.

עזרא קמא: היה עלינו להתחשב בסכום הסיוע הזה, כדי להביא לחלוקה מיטבית של הסכום, כדי לאפשר לאותן משפחות שנפגעו קשות, לאותם אבות המשפחה, הורים - לאו דווקא נשים חד הוריות או אבות חד הוריים - אלה שנפגעו בקיצוץ הגדול, להשתלב בשוק העבודה אם אינם עובדים, ואלה שעובדים - אולי לסייע בידם במקצת הדברים.

עזרא קמא: השאלה הייתה מה לעשות עם 20 מיליון השקלים האלה, כאשר לפי הנתונים יש כ-105,000 משפחות שנפגעו החל בחמישה שקלים עם 2,500 שקלים.

מתן וילנאי: כמה נפגעו ב-2,500 שקלים?

עזרא קמא: 714.

עזרא קמא: 1,950 משפחות נפגעו ב-1,000 שקלים, 1,230 נפגעו ב-1,850 שקלים.

עזרא קמא: חשבנו שבסכום שאנחנו יכולים לקבוע, אולי ניקח את אלה שנפגעו בגבול של 1,000 שקלים – אלה 13,394 משפחות.

עזרא קמא: במצב הזה הגענו ל25.5 מיליון שקלים.

עזרא קמא: הוועדה הלכה לשר האוצר ובקשה את אישורו כדי לרשום את הדוח בצורה הזאת, ואמנם ניתן לנו אישור לעוד חמישה וחצי מיליון שקלים.

מתן וילנאי: אז כל משפחה תקבל 700 שקל?

עזרא קמא: לא, משפחות תקבלנה מ-175 שקלים עד 900 שקלים לחודש, כאשר המלצתנו היא לשישה חודשים רצופים.

שאול יהלום: זאת אומרת, אתם לוקחים 14,000 משפחות הנפגעות ביותר, שהן מגיעות עד כדי 1,000 עד 2,500 שקלים של פגיעה בחודש.

שאול יהלום: נותנים להן מענק חד פעמי, באופן מדרגי, שהוא 175 שקלים עד 900 שקלים באופן חד פעמי.

עזרא קמא: באופן חד פעמי לשישה חודשים.

שאול יהלום: אם נחלק את זה לשנה, אז הן מקבלות בין 90 ל-450 שקלים לחודש.

עזרא קמא: אבל אנחנו לא מחלקים את זה לשנה.

מאיר פרוש: האם בדקו גם את המשפחות האלה שקבלו את הבטחת ההכנסה באמצעות משרד הדתות או רק באמצעות המוסד לביטוח לאומי?

עזרא קמא: רק באמצעות הביטוח הלאומי.

מאיר פרוש: כמה משפחות כאלה שיש להן הפחתה בקצבאות הביטוח הלאומי של 2,000, 2,500 לא נבדקו בכלל.

עזרא קמא: אינני יודע.

עזרא קמא: לנו יש את נתוני הביטוח הלאומי.

מאיר פרוש: אבל יש קבוצת אוכלוסייה שמקבלת הבטחת הכנסה ממשרד הדתות.

עזרא קמא: יכול להיות אבל אני אינני יודע.

שאול יהלום: זו הייתה ועדה על נתוני הביטוח הלאומי.

עזרא קמא: אנחנו הגשנו את הדוח שלנו כעבור חודשיים וחצי.

עזרא קמא: צר לי על כך שמאז ה-9 באוקטובר עד היום העניין הזה לא הסתיים.

עזרא קמא: אינני יודע מה קרה בדרך, תקלה או דברים אחרים.

מתן וילנאי: ולמשפחות זה ירד ב-1 בינואר, אני מניח.

עזרא קמא: ביוני 2003.

עזרא קמא: אנחנו גם סברנו שהוועדה הזאת נתנה אולי טיפה בים וזה לא מספיק.

עזרא קמא: אחת ההמלצות שלנו היא אולי להאריך את ההקצבה הזאת לעוד שישה חודשים, כך הצענו בהמלצות שלנו.

עזרא קמא: הסיוע הזה בא לתת אפשרות להשתלב בשוק העבודה, ומה לגבי אלה שאינם מסוגלים לעבוד?

עזרא קמא: כאן באה המלצה נוספת שלנו, למנות צוות שיבחן קריטריונים מיוחדים לאלה שגם אם יעשו ככל יכולתם, הם אינן מסוגלים ואינם יכולים להשתלב בשוק העבודה.

עזרא קמא: דהיינו שני דברים, שהיום אינכם מחליטים עליהם אלא שר האוצר צריך להחליט עליהם.

עזרא קמא: הכפלת הסכום, דהיינו המשך ההקצבה, ושניים, צוות בודק, שיבדוק מה לגבי אלה שאינם מסוגלים ואינם יכולים גם אם רוצים, להשתלב בשוק העבודה.

עזרא קמא: לא הייתה לנו ברירה אלא ללכת הביטוח הלאומי.

עזרא קמא: בלעדי נתוני הביטוח הלאומי לא יכולנו לעשות כלום.

עזרא קמא: קבלנו את הנתונים, לשמחתנו הרבה, גם בעניין הזה חל עיכוב מסוים עד שקבלנו את הנתונים, אבל משקבלנו אותם – כמובן בלי זיהוי מקבלי ההקצבות – קבלנו אותם בצור טובה, בצורה מסודרת.

עזרא קמא: מי שיקבל את הסיוע הזה, הוא מי שהיום – ביום קבלת הסיוע -ממשיך לקבל סיוע, זאת אומרת הוא זקוק לסיוע.

עזרא קמא: לא כאלה שהיום יצאו מהמעגל של מקבלי הסיוע.

עזרא קמא: התנאי הוא שמקבל סיוע ימשיך לקבל סיוע.

עזרא קמא: אם רווח לו, הוא לא נמצא בין אלה שמקבלים את הסיוע.

שאול יהלום: נכון לרגע זה, אף אחד עוד לא התחיל לקבל, בגלל שמחכים לוועדה שלנו שתאשר.

עזרא קמא: יש מחשבה אולי לא לחלק את זה לשישה חודשים, אלא לתת את זה כהקצבה חד פעמית.

שאול יהלום: אני רוצה לסכם את השלב הזה.

שאול יהלום: ועדת קמא הגישה המלצות.

שאול יהלום: ההמלצות האלה הוגשו כבר לפני חמישה חודשים, עד לרגע זה לא נעשה אתן דבר, לצערה, שהוא גם צערו של כבוד היושב ראש, השופט קמא.

עזרא קמא: ציינו את העובדה שיש צורך לחתום על הסכם בין האוצר לבין המוסד לביטוח לאומי, והכל בהתייעצות עם ועדת העבודה של הכנסת.

שאול יהלום: אומר השופט, שגם אם מקבלים את כל המלצותיו, לדעתו זו טיפה בים.

שאול יהלום: את הטיפה בים הזאת הוא היה רוצה להעלות לשתי טיפות בים, ולומר שעכשיו זה לשישה חודשים, אבל לבקש ממשרד האוצר להכפיל את הסכום ל-50 מיליון, כדי שזה יהיה לשנה.

שאול יהלום: הדבר הנוסף, התנאי לחלוקת הקצבאות היה רק למי שנכנס למעגל העבודה.

שאול יהלום: מי שלא נכנס למעגל העבודה, הוא באותו מצב כספי, אינו כלול על פי הנחיית משרד האוצר, ולכן אנחנו מצטרפים לבקשות.

שאול יהלום: ההקצבה עצמה ניתנת ל-14,000 משפחות היותר נפגעות מבין אותן 100,000 משפחות שנפגעו על ידי שלושת הקריטריונים.

שאול יהלום: הסכומים שהמשפחות יקבלו הם בסביבות 175 עד 900 שקלחים בתקרה הגבוהה, כל חודש למשך שישה חודשים.

שאול יהלום: הסכום שכל משפחה כזאת נפגעה הוא בין 1,000 ל-2,500 שקלים בחודש.

עזרא קמא: בתוך 14,000 המשפחות האלה, יותר ממחצית חד הוריים, והיתר אינם חד הוריים, חלק עובדים חלק לא עובדים, והם נפגעו.

עזרא קמא: לפעמים הפגיעה באלה שעבדו ויש להם הרבה ילדים, היא לא פחות מאשר פגיעה בנשים חד הוריות.

שאול יהלום: תודה.

שאול יהלום: גברת הורן, בבקשה.

רות הורן: למוסד פנו רק בתחילת פברואר.

רות הורן: מכיוון שמדובר בדבר שהיה צריך להשתלם בשנת 2003 והוא התאחר, חשבנו לעשות כל מה שניתן כדי שהסכום הזה יגיע לפחות בערב פסח.

רות הורן: הצענו, והאור קיבל את המלצתנו, שנשלם את הסכום הזה כסכום אחד, ולא בפיגור של תשעה חודשים.

רות הורן: דבר שני, כאשר לקחנו את המלצות ועדת קמא בדיוק כפי שהן כתובות, ושמנו אותן על קובץ הזכאים לגמלאות המצרפיות, שהן הבטחת הכנסה עם ילדים ומזונות עם ילדים, יצאו קריטריונים לא שוויוניים, לא הסתדרנו עם זה.

רות הורן: לכן, הרחבנו את היריעה, ובמובן הזה יש לנו בשורה מסוימת גם לשופט קמא וגם לוועדה.

רות הורן: מה שעומד לפניכם לא עולה 25 מיליון שקלים אלא 33 מיליון שקלים, והמענקים גם יהיו יותר גבוהים.

ג'ודי דון: בגלל ששטרית אמר שיש לביטוח הלאומי יותר כסף?

רות הורן: זו המסגרת שעומדת בפנינו.

שאול יהלום: את יכולה לומר לנו מה הקריטריונים?

שאול יהלום: יש לכם טבלה?

רות הורן: אני מדברת קודם על גמלאות הבטחת הכנסה, במזונות יש תעריפים מעט שונים.

רות הורן: הגמלאות לפי חוק הבטחת הכנסה הופחתו בפועל בקיץ, ביוני.

רות הורן: לקחנו את הרעיון של ועדת קמא, עבדנו על זה עם אחד מחברי הוועדה, הגברת נעמי דהן, עשינו תקופת מבחן של שלושה חודשים לפני ההפחתה.

רות הורן: במבחן שלנו, מי שקיבל חודש אחד לפחות מתוך שלושת החודשים.

רות הורן: המבחן הזה חשוב לנו, כי יש שהאדם יוצא לרגע מהמערכת, מכל מיני סיבות, ההכנסה שלו עלתה מעט לחודש אחד.

רות הורן: לקבוע את העניין על זכאות בחודש ספציפי זה דבר מאוד מסוכן.

רות הורן: כדי שלא נחטא בעניין הזה אמרנו שמי שקיבל באחד משלושת החודשים שקדמו להפחתה.

רות הורן: לקחנו גם שלושה חודשים מאוחרים יותר, שבהם אמרנו שגם שם נבחן, שהוא קיבל באחד משלושת החודשים את שתי הגמלאות.

רות הורן: אותו דבר בהתאמה לקחנו לגבי מזונות.

רות הורן: במזונות ההפחתה בפועל הייתה באפריל, אז עשינו בדיוק אותו דגם.

רות הורן: מי שקיבל מזונות לילדים לפני ואחרי.

רות הורן: את תקופת המבחן העדכנית של מי שממשיך לקבל ייחסנו לתחילת שנת 2004.

רות הורן: המענק מחושב בהתאם לחישוב של ועדת קמא, כאשר הפגיעה במשפחה בשתי הגמלאות הגיעה ל-1,050 שקלים או יותר, זכאים למענק.

רות הורן: החישוב של המענק, כפי שהו מופיע כאן הוא ההפרש שבין הגמלאות הקודמות – שתיהן, קצבאות ילדים והבטחת הכנסה או מזונות וקצבאות ילדים – השיעור הקודם הגבוה לעומת השיעור החדש, שזה לפחות 1,050 הבדל, בהפחתה של 700 שקלים, ואז כפול שש, כי זה היה אמור להיות לשישה חודשים.

רות הורן: הבסיס של החושב הוא הפגיעה.

רות הורן: המענק המינימלי יהיה בסביבות 1,050 שקלים, המכסימלי הוא 9,000.

ג'ודי דון: עם זה את יכולה לשלם חשמל?

ג'ודי דון: עם זה את יכולה ללכת למכולת?

ג'ודי דון: זו השאלה, מה עושים עם 175 שקלים.

שאול יהלום: גברתי היקרה, עם כל הכבוד, אנחנו איננו באים לדון במדיניות הכלכלית.

שאול יהלום: המדיניות הכלכלית רעה ונוראה, על זה אין בכלל ויכוח.

שאול יהלום: אף אחד לא חושב שאנחנו מתקנים כאן את המדיניות הכלכלית, אף אחד לא מתיימר לומר את זה.

שאול יהלום: האוצר נותן פיצוי - זה ידוע כשהיה עולה מחיר הלחם היו נותנים פיצוי – האם הפיצוי מספיק, האם הוא לא מספיק?

שאול יהלום: זה ברור שהוא לא מספיק.

שאול יהלום: אנחנו רואים את היחס מול הקיצוץ החודשי, אז ודאי מענק חד פעמי לא יספיק.

שאול יהלום: אין בכלל ויכוח שזה לא מספיק, שאי אפשר ללכת עם זה למכולת.

שאול יהלום: אנחנו רוצים לקבל את עקרונות הפיצוי החד פעמי, בידיעה שהוא לא משפר שום דבר.

שאול יהלום: ואף על פי כן, כסף זה כסף, גם 100 שקלים זה כסף.

שאול יהלום: אם המשפחה מקבלת עכשיו 100, 200, 300 עד כדי 9,000 שקלים, אבל היא מקבלת כסף לפני פסח, כל סכום שווה משהו.

שאול יהלום: ולכן, אנחנו משקיעים כאן זמן לאשר את העניין.

שאול יהלום: האלטרנטיבה היא לזרוק את העניין ולהגיד שלא רוצים 32 מיליון שקלים, או שיתנו 200 מיליון או שלא יתנו בכלל.

שאול יהלום: זו לא דרכנו, אנחנו אומרים שמה שאפשר לתת – ניתן.

שאול יהלום: האם זה עונה לבעיה?

שאול יהלום: לא.

שאול יהלום: האם זה קצת עוזר?

שאול יהלום: כן.

שאול יהלום: חבר הכנסת וילנאי, בבקשה.

מתן וילנאי: זו אכן מדיניות רעה ונוראה, גם לדעת האוצר.

מתן וילנאי: אם לא, הוא לא היה עושה את כל הדבר הזה, וועדת קמא לא הייתה מופיעה בעולם בכלל.

מתן וילנאי: הפיצוי הזה, בטח שלא צריך להגיד עליו תודה לאף אחד.

מתן וילנאי: צריך לשאול שאלות.

מתן וילנאי: השאלה הראשונה שאני שואל, למה ממתינים מ-9 באוקטובר עד עכשיו?

מתן וילנאי: מדובר על בני אדם.

מתן וילנאי: חמישה חודשים.

ויקי כנפו: לא רק שממתינים, התוכנית נכתבה אחרת ובפועל יוצאים דברים אחרים, אז אף אחד לא ייהנה מהתוכנית הזאת.

ויקי כנפו: איך יהיה כסף לשלם, תגידו את האמת: אין כסף ולא ישלמו לכם, הכל שטויות.

ויקי כנפו: לא צריך להיות כלכלן בשביל להבין שמה שלקחו ממשפחה מחזירים היום ליותר, כאילו.

ויקי כנפו: לא מחזירים כלום.

שאול יהלום: גברת כנפו, אנא אל תפריעי לוועדה.

ויקי כנפו: אני לא מפריעה, כי התוכנית הזאת נבנתה עקב המאבק, ושם כתוב "כל אם חד הורית".

ויקי כנפו: היום, אם היא תעבוד בחקלאות או במשהו אחר, ואם היא עבדה לפני לא מגיע לה.

ויקי כנפו: תגידו לנו תכל'ס, אנחנו לא מטומטמים.

ויקי כנפו: אין חיה כזאת, אין כסף למדינה.

ג'ודי דון: ומי מעמיד קריטריונים?

ג'ודי דון: איזה קריטריונים יש להם?

שאול יהלום: גברת כנפו, אתן רוצות - - - טוב, בבקשה.

שאול יהלום: חמש דקות חופשי, תגידו מה שאתן רוצות ואחר כך חבר הכנסת וילנאי יוכל לסיים את דבריו.

שרה ודעי: כשיש זוג ששניהם יחד עובדים, הוא מביא כסף והיא מביאה כסף, נכון?

שרה ודעי: אני תבעתי את בעלי למזונות, אני לא מקבלת הבטחת הכנסה.

שרה ודעי: אני עובדת שמונה שנים.

שרה ודעי: תבעתי אותו על 3,300 שקלים, ואני מקבלת מזה 1,700 שקלים.

שרה ודעי: תסביר לי איך מ-2,000 שקלים שאני מרוויחה, איך אני יכולה לדאוג לילדים, ואני גרה בשכירות.

שרה ודעי: מה שויקי כנפו אומרת היא צודקת, סתם הם יושבים כאן.

מתן וילנאי: סליחה, בדיוק לזה רציתי להתייחס.

מתן וילנאי: צריך להמשיך לעסוק במשפחות מוך ה-14,000, מהסוג שהעלתה הגברת ודעי, ומהסוג של כאלה שנפגעו פגיה קשה ואין תחליף.

מתן וילנאי: אני שייך למיעוט שטוען כל הזמן שיש כסף, שלא יספרו לי שאין.

מתן וילנאי: לכן, הבעיה הזאת יותר עמוקה.

מתן וילנאי: לכן, ועדת השופט קמא צריכה להמשיך לתפקד כוועדה שתעסוק בנושא הזה והמשפחות האלה לא תיפגענה לחלוטין מכל הגזרות הקשות האלה.

מתן וילנאי: לכן, אני ממליץ לאשר את זה.

מתן וילנאי: אני רואה את זה בפירוש כמדרגת ביניים, ולא כדבר סופי.

שאול יהלום: כולנו.

שאול יהלום: בבקשה, גברתי.

אילנה ירון: מתוך האילוצים של הוועדה, והשופט הדגיש את זה נכונה, הנוסחה שהסכמנו לה היא נוסחת פשרה.

אילנה ירון: אני מודה שלי היו לא מעט השגות, והשופט יודע, וגם הצעתי נוסחה חלופית, שלוקחת הרבה קריטריונים אחרים בחשבון.

אילנה ירון: לצערנו, בגלל האילוצים של הוועדה, התפשרנו על נוסחה שכמה שיותר מהר נוכל להעביר את הכסף למשפחות.

אילנה ירון: זה היה אחד הדברים שעמד גם לעיני השופט, משם שהוא רצה – כמו שרוב חברי הוועדה רצו – להיות מסוגלים סייע למשפחות כמה שיותר מהר.

אילנה ירון: אני מאוד מצרה על כך שחלפו חמישה חודשים, ולא נעשה כלום.

אילנה ירון: זה כסף שיכול היה לסייע למשפחות.

אילנה ירון: היה ברור לנו שגם עם ההגדלה הזו של 32 מיליון, זו טיפה בים, זה לא מטפל בכלל הבעיה.

אילנה ירון: אם אנחנו מסייעים למשל, למשפחה שהפגיעה המצרפית שלה היא גבוהה, אבל היא חיה בתל אביב, לעומת משפחה שהפגיעה המצרפית שלה נמוכה אבל היא חיה בדימונה, אני חושבת שאולי צריך לעזור דווקא למשפחה עם הפגיעה המצרפית הנמוכה בדימונה, כי האפשרות שלה להשיג עבודה היא הרבה יותר נמוכה מזו שגרה בתל אביב, אם מסתכלים על נתוני האבטלה ואיפה אפשר להשיג עבודה יותר בקלות.

אילנה ירון: לכן, חשוב שנבין שזאת הייתה פשרה.

אילנה ירון: אני מאוד מקווה שהנוסחה הזאת שאומצה, תאומץ רק לדבר המוגבל הזה, ושתיעשה עבודה מאוד יסודית כדי לבחון את מה שצריך לעשות בעתיד.

שאול יהלום: תודה רבה.

שאול יהלום: בבקשה.

ג'ודי דון: יש פה אבסורד, שהביטוח הלאומי מציין מזונות לילדים.

ג'ודי דון: הם לוקחים את זה כסכום, כהכנסה.

ג'ודי דון: המזונות זה נטו לילדים, לא יכול להיות שייקחו את זה כהכנסה.

ג'ודי דון: איזו משפחה יכולה לשבת בחורף הקשה הזה ללא חשמל?

ג'ודי דון: מנסים לתת לנו כאילו שי לחג.

ג'ודי דון: זה לא שי לחג, כי זה לא מפצה אותנו על שום דבר.

ג'ודי דון: שר האוצר, וגם השר שטרית, כאילו אמר שכולם גנבים, ביטוח לאומי גנבים, כולם גנבים, שהנכים יבואו כל חודש לביטוח הלאומי, והחד הוריות -כולם גנבים, כולם לא בסדר.

ג'ודי דון: עכשיו פתאום רוצים לתת לנו 175 שקלים.

שאול יהלום: את מציעה לא לאשר את זה?

ג'ודי דון: בטח שאנחנו ניקח, למה שלא ניקח, אבל מה, זה לא מספיק.

ג'ודי דון: מצד אחד, מי אלה שקובעים למי מגיע ולמי לא מגיע, מי עומד בקריטריונים.

ג'ודי דון: הרי אנחנו מספרים, יש קטגוריות, זה כן וזה לא.

ג'ודי דון: אנחנו לא נמצאים בוועדות שלהם, לא של הביטוח הלאומי, לא של העבודה והרווחה.

שאול יהלום: נתנו לך את הקריטריון.

שאול יהלום: אמרו שמי שהפרש ההכנסות משתי הקצבאות גם יחד - עם קצבת ילדים – הוא 1,050 ומעלה, בתקופה של שלושה חודשים לפני הזכאות לעומת שלושה חודשים ב-2004,– יקבל.

ג'ודי דון: ישנם שני צדדים, זה לא רק חד הוריות.

ג'ודי דון: יש הורים שלא עובדים, אין להם הכנסה ומחפשים עבודה בנרות.

ג'ודי דון: תן להם עבודה, אל תיתן להם את הקצבה, אבל אין עבודות.

ג'ודי דון: ההבטחות שוות לאוויר.

ג'ודי דון: אחרי חצי שנה הם יוצאים מהמעגל, הם כבר לא מספרים.

שאול יהלום: בסדר, אבל זו התוספת, כפי שאמר השופט.

ג'ודי דון: אבל הם לא יקבלו כי הם לא רשומים כלא עובדים.

שאול יהלום: נכון, זו דרישה נוספת שלנו.

שאול יהלום: אחרת בכלל לא יקבלו.

שאול יהלום: הסכום הזה ניתן לאלה שהם במעגל העבודה בתקופה הזאת לפחות חודש אחד.

ג'ודי דון: איפה הסולידריות במדינה הזאת?

ג'ודי דון: באמת חבל, אין סולידריות.

ג'ודי דון: אם כולם היו קמים, המובלטים, הקשישים, והנכים – אז היה כוח במדינה.

ג'ודי דון: לא יכול להיות שבן אדם כמו שטרית יקום ויגיד פתאום: קחו 175 שקלים.

שאול יהלום: גברת דון, את צודקת.

שאול יהלום: אין לי מילים להשיב לך, אבל כמו שאמרת, זה או לקחת או דחייה, ואז נוסיף לחודשי הדחייה גם את הדחייה שלנו.

שאול יהלום: כאן, ברגע שקיבלנו, אמרתי שלא תהיה אף דחייה לא תהיה, לפחות לא בוועדה הזאת.

חגית יעיש: זה לעג לרש.

חגית יעיש: מצחיק שבאנו לפה בשביל שתחליטו מה עושים.

חגית יעיש: אני חושבת שמהיסוד הקריטריון של מי שמקבל הבטחת הכנסה הוא לא נכון, שם צריך לעשות את העבודה, ולא פה.

חגית יעיש: זה כמעט מעליב לבוא לפה ולשמוע את הדברים.

חגית יעיש: אם לי קיצצו 850 שקלים, אז אני לא נכללת במקבלי הקצבה האלה.

חגית יעיש: לקראת חג הפסח אני צריכה לחשוש את יהיה לי או לא יהיה לי.

חגית יעיש: אני לא שייכת לאלה, אני אסתדר גם אם לא יהיה לי כלום, אבל זה באמת על גבול העלבון.

חגית יעיש: זה ממש מעליב.

שאול יהלום: אני מקבל, אבל אני רוצה לומר - - -

חגית יעיש: באתי בעיקר בשביל אחרים, ואני חושבת שאם אני פה בכנסת, אני רוצה להגיד לך ולחברים האחרים, זה לא יתכן שלכם לא תהיה היכולת לעשות משהו בעניין.

חגית יעיש: אתם צריכים לשנות את הדברים, לא אני.

חגית יעיש: אתם אמורים להקשיב לי כדי לדעת איך לשנות את הדברים.

חגית יעיש: לגבי הוועדה שיושבת, אין לי מושג, יושבות שם משפחות במצוקה?

חגית יעיש: אתם שומעים מהם מה הבעיות, כדי לדעת איך לחלק נכון את העוגה הזאת?

חגית יעיש: אתם מקשיבים לאנשים שנמצאים שם?

חגית יעיש: אתם לומדים דרך מי שבאמת סופג את זה?

שאול יהלום: מיד השופט קמא ישיב.

שאול יהלום: מר מלמד, בבקשה.

רן מלמד: אני חושב שהלקח המרכזי שצריך לצאת היום מהוועדה, זה מדוע יש עיכוב כל כך ארוך בהעברת הסכומים.

רן מלמד: אני חושב שמישהו צריך לתת את הדין, ומבחינתי הדין צריך להיות מאוד פשוט.

רן מלמד: צריך להתייחס לכסף הזה כמו לכר שיש עליו את הזכות להלנת שכר.

רן מלמד: האוצר, שלא טרח לטפל בכספים ולהעביר אותם, צריך להבין שכל פעם שהוא לא יעביר את הכספים למקומות אליהם הם צריכים להגיע, הוא יצטרך לשלם עליהם ריבית דריבית, כמו שמשלמים על הלנת שכר.

רן מלמד: אני חושב שמפה צריכה קריאה של הוועדה למשרד האוצר להכפיל מיד את הסכום של ה-32 מיליון שקלים.

שאול יהלום: תודה.

שאול יהלום: אני יכול להבין גברת הורן, למה בין ה-9 לאוקטובר עד היום חל עיכוב?

רות הורן: אני לא יכולה לענות על זה, כי אינני יודעת.

ויקי כנפו: כל התוכנית הזאת היא לשנה, אין כסף.

ויקי כנפו: לא נקבל כלום, שקל.

ויקי כנפו: אין עבודה, אז לא נקבל שקל, אנחנו לא רוצים גם את המענק הזה.

ויקי כנפו: אתם לא מבינים שעוד שנה שום דבר לא יעזור.

ויקי כנפו: לא רוצים כלום, רוצים עבודה.

שרה ודעי: השאלה אם ראש הממשלה לא יקבל משכורת חצי שנה, מה יקרה אתו.

ויקי כנפו: לא רוצים את המענק הזה, גם ככה אנחנו כבר על הפנים, שום כסף לא יעזור.

ויקי כנפו: המינוס של החצי שנה, שהייתי צריכה לקבל ולא קבלתי - כבר לא יעזור כלום.

ויקי כנפו: אנחנו לא רוצים את המענקים האלה.

ויקי כנפו: מה אתם רוצים, זה משהו שמגיע לנו, זו לא מתנה, לא נותנים לנו מתנות.

ויקי כנפו: אני אזרחית מדינת ישראל, אני לא חד הורית, הילדים שלי ילכו לצבא וימותו אולי.

ויקי כנפו: מגיעות לי זכויות, אם אין עבודה – אני רוצה לחיות.

ויקי כנפו: אם לא, אנחנו נתאבד כולנו, עם הילדים.

ויקי כנפו: תישארו אתם, תנהלו את המדינה בלי אנשים.

ויקי כנפו: תנו כסף לעוד כביש, לעוד גדר, ולנו תנו למות.

שרה ודעי: שייתנו לעשירים.

ויקי כנפו: זה סתם שקרים, אין כסף.

ג'ודי דון: איזה שר אוצר היה עובד שישה חודשים בלי משכורת?

שאול יהלום: גברת כנפו וגברת דון, אפשר להמשיך?

שאול יהלום: מדוע היה העיכוב?

רות הורן: קשה לי לענות על זה כי אינני יודעת.

רות הורן: המוסד התבקש לשלם את המענק רק בתחילת פברואר.

רות הורן: מאז נעשתה עבודה מאוד אינטנסיבית גם כדי לחשב את העניין וגם כדי להגיע לפה.

רות הורן: אני מאוד מודה לך, אדוני היו"ר, שנענית לבקשה שלנו לקיים את הדיון כשיכולנו לבוא עם ההצעה, על מנת שנוכל לממש את זה בערב פסח.

רות הורן: מה קרה עד אז, אינני יודעת.

שרה ודעי: אבל ביטוח לאומי בכלל לא יודע על זה.

שרה ודעי: הייתי בביטוח לאומי והם בכלל לא יודעים על זה.

ויקטור כהנא: שיבואו לראות את התורים בעמותות של חלוקת המזון.

שאול יהלום: גברת הורן, מישהו צריך לנו במדויק את התקנות, איזה נייר.

רות הורן: יש נייר.

רות הורן: עומדים בפניכם שני נושאים לאישור.

רות הורן: אחד, העקרונות של ההסכם שעליהם דברנו, והם מפורטים במסמך.

רות הורן: ועדת העבודה מאשרת את העקרונות ואז אנחנו חותמים כל הסכם עם האוצר.

רות הורן: הדבר השני שעומד בפני הוועדה, אלה התקנות שצירפתי.

רות הורן: אלה תקנות לפי חוק הבטחת הכנסה, והם דרושות כדי המענק הזה לא יופחת מהגמלה שלפי חוק, שאם לא כן נפחית משם.

שאול יהלום: בסדר.

שאול יהלום: השופט קמא, בבקשה.

עזרא קמא: ביום הראשון של עבודת הוועדה, פתחנו את הדלת, ביקשנו מלמטה - ישבנו במשרד האוצר – שנציגות של האמהות החד הוריות יעלו אלינו לדבר.

ויקי כנפו: לספר לך מה היה?

ויקי כנפו: אני יודעת מה אתה רוצה להגיד.

ויקי כנפו: התקשרו לויקי כנפו ושאלו אותה אם היא רוצה להגיע לוועדת החריגים.

ויקי כנפו: ויקי כנפו אמרה שהיא לא לבד, והיא לא חריגה, שי שם עוד אנשים.

שאול יהלום: גברת ויקי כנפו - - -

ויקי כנפו: יש פה הרבה דברים שאנשים לא יודעים.

שאול יהלום: שאלתי אותך אם את רוצה לדבר.

שאול יהלום: כשתרצי לדבר אתן לך, אבל אל תפריעי לכבוד השופט.

עזרא קמא: ישבו חמישה אנשים, שביקשו מהם לבוא לוועדה הזאת.

עזרא קמא: זאת ועדה עשתה עבודת התנדבות, חשבה שצריך לעזור לאנשים שנמצאים בחוץ בלילות, ולגמור את העניין בצורה מהירה ביותר, וכך היא עשתה.

עזרא קמא: פתחנו את הדלת, לא הייתה נכונות, לא אומר יותר מזה.

ויקי כנפו: אני אמרתי מה שהייתי צריכה להגיד.

ויקי כנפו: רצו את ויקי כנפו, סגרו את הוועדה לאנשים אחרים.

עזרא קמא: רגע אחד, את רוצה להצליח - -

ויקי כנפו: גם אנחנו רצינו לעזור, רצינו להגיע ולא נתנו לנו.

עזרא קמא: - - את רוצה להצליח במאבק שלך, אז לפחות תשמעי את האחרים.

ויקי כנפו: זה לא פייר, הוא עם כל הכבוד רצה לעזור, אבל לא אפשרו לחד הוריות להגיע לוועדה.

עזרא קמא: למה את אומרת כך?

עזרא קמא: הרי הופיעו בפנינו - - - גברת כנפו, אם את רוצה שישמעו אותך, תשמעי גם את האחרים, משום שאת לא מסוגלת לשמוע מישהו אחר.

ויקי כנפו: אני שמעתי שלושה חודשים את כולם - - -

עזרא קמא: אבל אותי לא שמעת.

ויקי כנפו: עם כל הכבוד לך, רציתי להגיע לוועדה – רק ויקי כנפו, אם היא לא תגיע לבד, אין ועדה.

עזרא קמא: ובכל זאת, באו נציגות של האימהות החד הוריות, שקראו לעצמן "מטה המאבק של המשפחות החד הוריות", והגישו לנו דוח.

עזרא קמא: את דוח הזה צירפנו לדוח הוועדה, שהגיע לשר האוצר.

עזרא קמא: מה יותר מזה את מבקשת?

עזרא קמא: הכל נמצא כאן, כל הדרישות שלכן פורטו כאן במסמך שלכן, ואנחנו העברנו אותו למשרד האוצר כלשונו, ואמרנו: הן צודקות בעניינים האלה, תשמעו אותן, תבדקו את הדברים האלו.

עזרא קמא: יותר מזה הוועדה, שאיננה ועדה של משרד האוצר, היא ועדה ציבורית שנתמנתה, והיא לא יכולה לעשות יותר משעשתה.

ויקי כנפו: זה לא נגדך מה שאמרתי.

ויקי כנפו: כל הכבוד לך.

שאול יהלום: נציג האוצר, מדוע חל אחור במתן אותה קצבה מפצה, עם כל הבעייתיות שלה?

שאול יהלום: הפיצוי קטן ומועט, ועדיין חל איחור ל חצי שנה, מדוע?

הרן לבאות: למיטב ידיעתי, המלצות הועדה התקבלו במהלך חודש אוקטובר.

הרן לבאות: בסך הכל ההמלצות היו צריכות להיבחן.

הרן לבאות: היה צורך באיזושהי הרחבה, בעיקר על מנת לא ליצור אפליה.

הרן לבאות: לא נלקחו בחשבון מזונות בהמלצות הוועדה.

הרן לבאות: גם בתחשיב המענק עצמו התעוררו בעיות.

הרן לבאות: הנושא נבחן, היה איזשהו עיכוב, אבל זה לוקח זמן.

הרן לבאות: הביטוח הלאומי ניסח את זה, אנחנו כאן, והמטרה היא לעשות את זה עד ערב פסח.

שאול יהלום: אנחנו עומדים לאשר - - -

ג'ודי דון: הוא בכלל לא יודע מה לענות.

שאול יהלום: רבותיי, אנחנו רוצים לאשר את עקרונות ההסכם בדבר מתן סיוע חד פעמי להסתגלות בהפחתה בגמלאות, לפי חוק הבטחת הכנסה, חוק המזונות וקצבאות ילדים, הסכם לפי הוראות סעיף 9 לחוק הביטוח הלאומי, תקנות הבטחת הכנסה (תיקון תקנה 17) התשס"ד-2004.

שאול יהלום: שמענו באופן עקרוני את התקנות.

שאול יהלום: מיד כאשר הגיעו אלינו התקנות כינסנו את הוועדה, ולכן בלית ברירה אנחנו מאשרים את העקרונות של ההסכם, יחד עם התקנות, מתוך מטרה שהקצבאות יתקבלו למשפחות עד חג הפסח.

שאול יהלום: מדובר, לפי הצהרת אנשי הביטוח הלאומי והאוצר, בסכום שמגיע ל-32 מיליון שקלים, כמענק חד פעמי.

שאול יהלום: יחד עם זאת, הביקורת שלנו על המדיניות הכלכלית הייתה בוועדה כאן בצורה מאוד רצינית, אחראית וזועקת.

ג'ודי דון: זה לא מספיק לנו.

שאול יהלום: אנחנו חושבים, שהפיצוי הזה הוא פיצוי שהוא לעג לרש, ואינו מהוה פיצוי לנזק הקשה שנגרם למשפחות.

שאול יהלום: יחד עם זאת, אנחנו פונים לאוצר למצוא גם פיצוי לאותם אלה שאינם במעגל העבודה, מתוך שגם להם מגיע פיצוי במצב האבטלה שעולה – למעלה מ-10% במדינה והרבה אינם יכולים למצוא עבודה.

שאול יהלום: בנוסף לכך, יש לנו ביקורת קשה על רשויות המדינה, בין אם מדובר באוצר, בין אם מדובר באנשי הביטוח הלאומי, על העיכוב הגדול שחל.

שאול יהלום: מדובר במש]חות שנפגעו קשות, ואת הפגיעה הורידו להן בצורה מידית בחודש יוני באמצע השנה שעברה, ולגבי הפיצוי הם היו צריכים לחכות לדיונים על דיונים, לתיקונים על תיקונים.

שאול יהלום: הדברים יכלו להיעשות בצורה יותר מצומצמת ולהגיע לשולחן הוועד יותר מוקדם.

שאול יהלום: לא קיבלנו כאן הסברים שיכולים לשכנע מדוע האיחור הכל כך גדול.

שאול יהלום: כל ישיבה אפשר לעשות בו ביום, ואפשר היה לטפל.

שאול יהלום: אנחנו מאשרים את הנושא, ויחד עם זאת - - -

ג'ודי דון: תביאו עבודה, אנחנו רוצים עבודה.

שאול יהלום: יחד עם זאת, ואני רוצה לומר גם לשופט, כשופט וכאדם שאולי ימשיך ויתבקש, בכל הביקורת שלנו על הנושא של המדיניות הכלכלית, עד כמה היא כואבת, עד כמה היא לא צודקת, ועד כמה היא לא שוויונית, תמיד טענו עוד טענה על הטענות האלה.

שאול יהלום: אמרנו שלא צריכים את הנושא של המזונות בכלל להכניס לחשבון ולהפחית אותו מהבטחת הכנסה.

שאול יהלום: המקור של המזונות הוא בפסק דין שמקבלים מבית המשפט, המקור של המזונות הוא לא המקור של הבטחת הכנסה או פיצוי.

שאול יהלום: כאשר מקבלים פסק דין מטעם בית המשפט, צריך להוציא אותו מחישובים ומצירופים, הוא לא שייך בכלל לעניין הזה.

שאול יהלום: לכן, בכלל לא היו צריכים לנושא הזה של הקריטריונים.

עזרא קמא: לא כללנו.

שאול יהלום: זה נכנס לנושא של הבטחת הכנסה.

שרה ודעי: אבל למה אתה לא עונה לי על מי שעובדת ולא מקבלת 9,600 שקל, ששר האוצר הבטיח.

שאול יהלום: אני לא בא לתת כאן שום הסבר, אין לי הסבר.

שאול יהלום: בפניי עומד רק דבר אחד: לאשר, כן או לא.

שאול יהלום: כל אי אישור יביא לעיכוב, ולא יביא את המענק את המענק הקטן, המפצה במעט שבמעט לפני חג הפסח.

שאול יהלום: לכן, אישרנו את כל הבקשות שהובאו לפנינו.

שאול יהלום: גברת הורן, בבקשה.

רות הורן: אני חושבת שיש כאן אי הבנה.

רות הורן: מיום שהמוסד התבקש לבצע את ההסכם הזה – וזה ממש לא רחוק – הנחנו כל דבר בצד, כדי שזה ייעשה בדחיפות מרבית.

רות הורן: מדבריך השתמע כאילו המוסד לא ביצע את העניין מיד, וזה פוגע בכל - - -

שאול יהלום: אז איפה העיכוב גברתי?

קריאות: זה האוצר.

שאול יהלום: אני מקבל את ההערה.

שאול יהלום: הישיבה נעולה.